作者:劉克莊
標題:賀新郎
內容:放逐身藍縷。被門前、群鷗戲狎，見推盟主。若把士師三黜比，老子多他兩度。袖手看、名場呼五。不會車邊望塵拜，免他年、青史羞潘母。句曲洞，是歸路。平生怕道蕭蕭句。況新來、冠敧弁側，醉人多誤。管甚是非並禮法，頓足低昂起舞。任百鳥、喧啾春語。欲託朱弦寫悲壯，這琴心、脈脈誰堪許。君按拍，我調柱。